钦定古今图书集成/明伦汇编/官常典/第799卷 > 顾珀
## 钦定古今图书集成/明伦汇编/官常典/第799卷 > 顾珀

按《明外史》本传：“珀字载祥，晋江人。弘治十二年进士。
除虹县知县，再补旌德，讼至立剖。旁县有滞狱，咸来
质成，尤以广积贮为事，岁饥，民赖以济。擢知和州，值
大饥，倾仓庾赈之，不俟奏报，檄督逋，赋急，民不能应，
召富商激以义，使贷输官，及秋偿之。州有芦洲，久为
势家侵佃，珀责输课，毋敢违者。历兵部郎中。先是军”
士以功授职，犹摄丁补伍。珀请行印绶监核实，即释
户丁为编氓。转湖广督粮参议。诸卫屯田多濒江，堤
岸不修，屯额大损。乃稽积岁所负军士月粮石，折银
三钱，而筑堤一丈者倍给之。军皆踊跃。不逾时，堤成，
请告归。嘉靖初，用荐起四川副使。威、茂二州地连松、
潘，番人时出没为患。珀修城堡，募材勇，核赏番馀银，
得万两。雇民凿石坎，开衢路，以通往来。初，番人入贡，
多挟刀乘间剽掠。珀禁毋挟，诸番帖然。历江西左布
政使，入为南京太仆卿。见近郊屯田荒而不耕，曰：“此
惧逋租为累耳。”乃令垦辟，后止征见租。屯额足，就迁
太常。八年代杨果为南京户部右侍郎，署部务。上便
宜十二事，多报可。十三年，南京太庙灾，自陈致仕去。
家居十馀年，以德善化其乡。卒。赠右都御史。